P r e d k l a d a c i a    s p r á v a

Materiál “Informácia o priebehu a výsledkoch pracovnej návštevy predsedu vlády Slovenskej republiky Roberta Fica v Írsku v dňoch 12. - 13. novembra 2006” sa predkladá na rokovanie vlády ako iniciatívny. Má informatívny charakter a z tohto dôvodu nebol predložený na medzirezortné pripomienkové konanie. 

Predseda vlády SR Robert Fico uskutočnil v dňoch 12.-13. novembra 2006 pracovnú návštevu Írska. Slovenský premiér sa stretol s predsedom vlády Írska Bertie Ahernom a prijala ho prezidentka Mary McAleese. Na pôde Národného fóra o Európe vystúpil s prejavom zameraným na predstavenie hlavných priorít slovenskej zahraničnej politiky a poskytol tiež rozhovor pre írsky denník The Irish Times.

Predmetom rozhovorov predsedov vlád oboch krajín boli bilaterálne otázky, vzájomný obchod a investície, aktuálne európske otázky (ústavná zmluva, energetika, rozširovanie, voľný pohyb pracovnej sily, európska susedská politika) a politické otázky (Kosovo, angažovanie SR na Balkáne, členstvo SR v BR OSN, Irak a Afganistan).